b'\n_START_ARTICLE_\nKoru\xc5\xa1ki plebiscit\n_START_PARAGRAPH_\nKoru\xc5\xa1ki plebiscit (njem.: K\xc3\xa4rntner Volksabstimmung, slov.: Koro\xc5\xa1ki plebiscit) odr\xc5\xbean je 10. listopada 1920. godine radi odre\xc4\x91ivanja granice izme\xc4\x91u Kraljevstva Srba, Hrvata i Slovenaca (od 1929. godine: Kraljevina Jugoslavija) i Austrije nakon Prvoga svjetskoga rata.\n_START_SECTION_\nPlebiscit\n_START_PARAGRAPH_\nRaspadom Austro-Ugarske Monarhije nakom poraza u Prvom svjetskom ratu, postavilo se pitanje razgrani\xc4\x8denja izme\xc4\x91u novonastalih Kraljevine Srba, Hrvata i Slovenaca i Republike Austrije u Koru\xc5\xa1koj, gdje je \xc5\xbeivjela jaka slovenska etni\xc4\x8dka skupina (Koru\xc5\xa1ki Slovenci)._NEWLINE_Odmah nakon Rata, jugoslavenska vojska okupirala je dijelove Koru\xc5\xa1ke, ali se morala povu\xc4\x87i pod pritiskom Antante. Mirovnim ugovorom iz Saint-Germaina, sklopljenim 1919. godine s Republikom Austrijom, predvi\xc4\x91eno je provo\xc4\x91enje plebiscita u Koru\xc5\xa1koj, sukladno na\xc4\x8delu samoodre\xc4\x91enja naroda._NEWLINE_Predvi\xc4\x91eno je provo\xc4\x91enje plebiscita u dijelu Koru\xc5\xa1ke koji je ranije zauzela jugoslavenska vojska (zona A), dok bi se u ostatku Koru\xc5\xa1ke, naseljenom ve\xc4\x87inom govornicima njema\xc4\x8dkog jezika, (zona B) plebiscit proveo jedino u slu\xc4\x8daju ako bi ishod plebiscita u zoni A bio u korist Kraljevstva SHS. U zoni A 70% stanovni\xc5\xa1tva govorilo je slovenskim jezikom._NEWLINE_Plebiscit je odr\xc5\xbean u zoni A, 10. listopada 1920. godine. Ve\xc4\x87ina (59.04\xc2\xa0%) glasa\xc4\x8da izjasnila se za Austriju. Stoga je navedeno podru\xc4\x8dje ostalo u sastavu Republike Austrije izme\xc4\x91u dva svjetska rata, a i nakon Drugoga svjetskoga rata. U zoni B, sukladno odredbama Ugovora iz Saint-Germaina, plebiscit nije proveden i ona je priklju\xc4\x8dena Austriji.'